***J E G Y Z Ő K Ö N Y V***

*Készült* ***Nagyér Község Önkormányzati Képviselőtestületének
2016. május 17. napján****, 18 órakor megtartott* ***rendkívüli*** *üléséről*

***Az ülés helye:*** Községháza (Nagyér, Szabadság u. 33.)

***Jelen vannak:*** Lőrincz Tibor polgármester

 Deák Péter alpolgármester

 Czollner János képviselő

 Csávás Zoltán képviselő

***Tanácskozási joggal meghívott:*** Dr. Sarkadi Péter jegyző

*Lőrincz Tibor polgármester –* Tisztelettel köszöntöm a képviselőtestület megjelent tagjait, jegyző urat. Czirbus Imre képviselő bejelentette távolmaradását. Megállapítom, hogy a képviselőtestületünk 4 fővel határozatképes. Javaslom, fogadjuk el a meghívóban jelzett napirendi pontot, amennyiben részetekről nincs más napirendre vonatkozó javaslat. Megállapítom, hogy nincs, így döntsünk a napirendet illetően. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Napirend elfogadása***

**44/2016. (V.17.)**

**H A T Á R O Z A T**

Nagyér Község Önkormányzati Képviselőtestülete az ülés napirendjét az alábbiak szerint fogadta el:

1.) Adósságkonszolidációban nem részesült települési önkormányzatok fejlesztéseinek támogatása iránti igény benyújtása

***1. Napirendi pont: Adósságkonszolidációban nem részesült települési önkormányzatok fejlesztéseinek támogatása iránti igény benyújtása***

*Lőrincz Tibor polgármester –* Az „Adósságkonszolidációban nem részesült települési önkormányzatok fejlesztéseinek támogatása” iránti igény benyújtására volna most lehetőségünk. Ez az a bizonyos 10 millió Ft. Tudni kell, hogy rotációban működik az elbírálás. Ahogy beérkezik a pályázat, úgy döntenek. Ha most beadjuk azt, várhatóan júniusban már meg van a miniszteri döntés. Majd ha a számlánkon van a pénz, meg tudjuk kötni a kivitelezési szerződést. Az árajánlatok beérkeztek, az első árajánlat 12.079.605 Ft volt. Ezt sokallottam, alkudoztam a kivitelezővel, hogy könnyítsen rajta 600.000 Ft-tal. Sikerült megegyezni, hogy a saját paraméterével, ugyanannyi területet, azonos műszaki tartalommal megcsinálja a munkát, mint ahogy a többi utat is. A végén így 11.397.463 Ft-os bruttó összegre jutottunk. Tehát a kivitelezési szerződést ezzel az összeg köthetjük majd meg. A Szabadság utcán a Községháza sarkától a Bocskai utca végéig lenne megcsinálva az út. A kanyarnál is. Az útalap ott rossz, mindenképp egy felületi zárást fogunk ott csinálni.

*Deák Péter alpolgármester* - Nem vagyok avval tisztába, hogy Áfát vissza tudunk igényelni? Ez a plafon, ez a 10 millió Ft, amit igényelhetünk?

*Lőrincz Tibor polgármester -* Közel 1,4 millió Ft-ot kell hozzátenni a beruházáshoz. A panziónál és a vásárolt élelmiszernél vissza tudunk igényelni áfát. Kettes az adószámunk, de a beruházási munkáknál egynél sem tudunk Áfát visszaigényelni. 60 napon belül ez a történet realizálódik. Nekünk a 4 éves ciklusra 20 millió Ft volt a keretünk. Ha egyetértetek az elhangzott javaslattal, döntsünk a 10 millió Ft-os pályázat beadásáról az utak felületi zárására. Köszönöm, egyhangú.

A képviselőtestület 4 igen szavazattal az alábbi határozatot hozta:

***Tárgy: Adósságkonszolidációban nem részesült települési önkormányzatok fejlesztéseinek támogatása iránti igény benyújtása***

**45/2016. (V.17.)**

**H A T Á R O Z A T**

Nagyér Község Önkormányzati Képviselőtestülete a helyi önkormányzatokért felelős miniszter – az államháztartásért felelős miniszterrel egyetértésben – a Magyarország 2016. évi központi költségvetéséről szóló 2015. évi C. törvény 3. melléklet II. 8. pontja szerinti„Az adósságkonszolidációban nem részesült települési önkormányzatok fejlesztéseinek támogatására” című pályázati kiírás a.) pontjában foglalt pályázati alcéljára Nagyér település belterületén lévő Bocskai utca (159 hrsz) és a Petőfi utca (148 hrsz) út felületi zárására pályázatot nyújt be a Magyar Államkincstár Csongrád Megyei Igazgatóságához.

A beruházás összes költsége bruttó 11.397.463 Ft, mely összegből a kért összeg 10.000.000 Ft, a fennmaradó 1.397.463 Ft-ot pedig az önkormányzat saját forrásból biztosítja, és ez évi költségvetésébe betervezi.

A képviselőtestület felhatalmazza a polgármestert a pályázati adatlap és a törvény által előírt mellékletek, nyilatkozatok aláírására.

Felelős: polgármester

Határidő: a pályázati kiírás szerint

Értesül: Közös Hivatal pénzügy

 MÁK Csongrád Megyei Igazgatósága, Szeged

*Lőrincz Tibor polgármester –* Amennyiben nincs felvetés és észrevétel, a rendkívüli testületi ülést bezárom.

Kmft.

 Lőrincz Tibor Dr. Sarkadi Péter

 polgármester jegyző